S-1270/2022

I Mál þetta, sem þingfest var og dómtekið fyrr í dag, er höfðað með ákæru héraðssaksóknara dags. 28. júní 2022 á hendur ákærða M-x-x P-x-x W-x-x, (...), ríkisborgara Póllands.

Málið er höfðað gegn ákærða fyrir stórfellt fíkniefnalagabrot, með því að hafa sunnudaginn 24. apríl 2022, staðið að innflutningi á 950 ml af vökva sem innihélt amfetamínbasa, sem hafði 35% styrkleika, ætlaðan til söludreifingar hér á landi í ágóðaskyni. Fíkniefnin flutti ákærði til landsins í glerflösku í farangri sínum, sem farþegi með flugi V61539 frá Varsjá í Póllandi.

Telst þetta varða við 173. gr. a almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar. Þá er krafist upptöku á 950 ml af vökva sem innihélt amfetamínbasa með vísan til 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um ávana-og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Verjandi ákærða gerir þá kröfu að ákærði verði dæmdur til þeirrar vægustu refsingar sem lög frekast heimila og til frádráttar refsingunni komi gæsluvarðhaldsvist sem ákærði hefur sætt frá 25. apríl sl. Þá krefst verjandinn málsvarnarlauna samkvæmt málskostnaðarreikningi.

II

Fyrir dómi játaði ákærði afdráttarlaust sök samkvæmt ákæru og samþykkti upptökukröfu. Dómari telur ekki ástæðu til að draga í efa að játningin sé sannleikanum samkvæm enda er hún í samræmi við rannsóknargögn málsins. Var því farið með málið samkvæmt 164. gr. laga nr. 88/2008 um meðferð sakamála. Málið var því tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Með skýlausri játningu ákærða fyrir dómi, sem samrýmist rannsóknargögnum málsins, er sannað að hann hafi gerst sekur um þá háttsemi sem honum er gefin að sök í ákæru og þar þykir rétt heimfærð til refsiákvæða. Hefur ákærði unnið sér til refsingar samkvæmt því.

III

Ákærði hefur ekki áður orðið uppvís að refsiverði háttsemi svo kunnugt sé. Hann flutti hingað til lands 950 ml af vökva sem innihélt amfetamínbasa, sem hafði 35% styrkleika, ætlaðan til söludreifingar hér á landi í ágóðaskyni. Samkvæmt matsgerð væri í mesta lagi hægt að framleiða um 2,1 kg af efni sem væri 14% að styrk. Ekkert hefur komið fram um það að ákærði hafi verið eigandi efnisins né tekið þátt í skipulagningu á kaupum og innflutningi þess til Íslands með öðrum hætti en þeim að samþykkja að flytja efnin til landsins gegn greiðslu. Verður litið til þessa við ákvörðun refsingar sem og til greiðrar játningar ákærðu hjá lögreglu og fyrir dómi. Að þessu virtu og með hliðsjón af dómaframkvæmd þykir refsing ákærða hæfilega ákveðin fangelsi í tólf mánuði. Til frádráttar refsivistinni komi með fullri dagatölu gæsluvarðhaldsvist sem ákærði hefur sætt frá 25. apríl sl. til dagsins í dag, sbr. 76. gr. almennra hegningarlaga nr. 19/1940.

Samkvæmt ofangreindri niðurstöðu er fallist á upptökukröfu ákæruvaldsins eins og hún er sett fram í ákæru. Ákærði skal því sæta upptöku á 950 ml af vökva sem inniheldur amfetamínbasa, sbr. 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni.

Ákærði skal greiða málsvarnarlaun skipaðs verjanda síns, L-kk-ef D-kk-ef lögmanns, sem þykja hæfilega ákveðin með hliðsjón af tímaskýrslu verjandans og umfangi málsins 1.255.500 krónur að meðtöldum virðisaukaskatti. Ákærði greiði aksturskostnað verjandans 12.700 krónur og annan sakarkostnað 83.222 krónur.

Af hálfu ákæruvaldsins sótti málið K-kvk-nf B-kvk-nf varahéraðssaksóknari.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, M-x-x P-x-x W-x-x, sæti fangelsi í tólf mánuði en til frádráttar refsivistinni komi með fullri dagatölu gæsluvarðhaldsvist sem hann hefur sætt frá 25. apríl 2022 til dagsins í dag.

Ákærði sæti upptöku til ríkissjóðs á 950 ml af vökva sem inniheldur amfetamínbasa.

Ákærði greiði málsvarnarlaun skipaðs verjanda síns, L-kk-ef D-kk-ef lögmanns, 1.255.500 krónur, aksturskostnað verjandans 12.700 krónur og annan sakarkostnað 83.222 krónur.

I-kk-nf T-kk-nf